သင့်ဘဝရဲ့နေ့တိုင်း
သူတပါးရဲ့ အာဏာစနစ်အောက်မှာ လှုပ်ရှားနေရတယ်ဆိုတာ
သတိပြုမိပါသလား။
"အာဏာ" ဆိုတာ သင် နားလည်ပါသလား။
ဘာလို့ အရေးကြီးတာလဲဆိုတာ သင်သိပါသလား။
လူ့အသိုင်းအဝိုင်းမှာ နေထိုင်ကြတဲ့ နိုင်ငံသားတွေအနေနဲ့တော့
အာဏာဆိုတာ ဆွေးနွေးလို့မကောင်းတဲ့ ခေါင်းစဉ်တစ်ခုပါ။
ဒီမိုကရေစီစနစ်မှာ အာဏာက ပြည်သူလက်ထဲမှာပဲ ရှိရမယ်။ ဒါပဲ။
ဒါကို ဘယ်သူ့မှာ အာဏာရှိသင့်တယ် စတာတွေ ဆက်ပြောနေမယ် ဆိုရင်တော့
မကောင်းတဲ့အရာ အကြောင်း ပြောနေရသလိုပဲ။
ဒါပေမဲ့ အာဏာက မီး (သို့) ရူပဗေဒ တို့လိုပဲ ကောင်းသည် ဆိုးသည်မပြောနိုင်ဘူး။
သူ့ဟာ နဲ့သူပဲလေ။
အစိုးရတစ်ခုက ဘယ်လိုပုံစံ အလုပ်လုပ်လဲ ထိန်းချုပ်ထားပြီး၊
စည်းမျည်းတွေ ဘယ်သူကချမှတ်မလဲ ဆုံးဖြတ်ပေးတယ်။
ဒီတော့ အာဏာက ဘယ်လိုပုံစံအလုပ်လုပ်လဲ နားလည်ခြင်းကသာ
ထိရောက်မှုရှိပြီး၊လေးစားခြင်းခံရကာ၊ အခွင့်ကောင်းယူခြင်းလည်း မခံရမှာ ဖြစ်တယ်။
ဒီသင်ခန်းစာမှာ အာဏာဘယ်ကလာသလဲ၊
ဘယ်လိုကျင့်သုံးမလဲနဲ့၊ ပြည်သူတစ်ယောက်အနေနဲ့ အာဏာပိုရှိလာအောင် ဘယ်လိုလုပ်မလဲ လေ့လာပါမယ်။
အခြေခံအဓိပ္ပါယ် ဖွင့်ဆိုချက်ကနေ စကြပါစို့။
မိမိလုပ်စေချင်တာ သူတစ်ပါးလုပ်လာအောင် လုပ်နိုင်စွမ်းကို အာဏာလို့ခေါ်တယ်။
ဒီအချက်က ဘဝသက်တမ်းတစ်လျှောက်
မိသားစု ၊အလုပ်ခွင်နှင့် ဆက်ဆံရေးများအထိ ဒီပုံစံအတိုင်းပဲ။
ပြည်သူလူထုအပေါ် အဓိကဦးတည်ပြီး၊
ကိုယ့်ရဲ့ရွေးချယ်မှုနဲ့ လုပ်စေချင်တဲ့အရာကို
လူ့အသိုင်းအဝိုင်းမှ ဆောင်ရွက်စေမှာဖြစ်တယ်။
အာဏာဖြစ်ပေါ်စေနိုင်တဲ့ အဓိကရင်းမြစ် (၆)ခုရှိတယ်။
ပထမတစ်ခုက ရုပ်ပိုင်းဆိုင်ရာဖိအားပေးမှု နှင့် အကြမ်းဖက်နိုင်စွမ်းတို့ဖြစ်ပြီး၊
အင်အားသုံးထိန်းချုပ်ခြင်းဖြစ်ကာ၊ ရဲတပ်ဖွဲ့သို့မဟုတ် စစ်အင်အားက
အာဏာရဲ့ အဓိက မူလရင်းမြစ်ဖြစ်တယ်။
ဒုတိယ အဓိကရင်းမြစ်ကတော့ ချမ်းသာကြွယ်ဝခြင်းဖြစ်တယ်။
ငွေကြေးက အာဏာအမျိုးအစား အားလုံးနီးပါး နဲ့ ရလဒ်တွေကို ဝယ်နိုင်စွမ်းရှိစေတယ်။
တတိယ အာဏာအမျိုးအစားကတော့ အစိုးရမှ အရေးယူဆောင်ရွက်ခြင်းဖြစ်တယ်။
ဥပဒေနှင့် ဗျူရိုကရေစီသုံးပြီး ကိစ္စအချို့ကို
အတင်းအကျပ် လုပ်စေခြင်း(သို့၊ မလုပ်စေခြင်း တို့ဖြစ်တယ်။
ဥပမာ ဒီမိုကရေစီစနစ်မှာ လူထုက ရွေးကောက်ပြီး
အစိုးရကို အာဏာပေးတယ်။
အာဏာရှင်စနစ်မှာတော့ အစိုးရက အုပ်ချုပ်ခံများရဲ့ သဘောတူညီချက်မပါဝင်ပဲ
ခြိမ်းခြောက်ဖိအားပေးကာ အာဏာရယူပါတယ်။
စတုတ္ထ အမျိုးအစားက အခြားသူ၏ထင်မြင်ချက်များ ပါဝင်တဲ့ လူမှုသတ်မှတ်ချက်များ ဖြစ်တယ်။
သတ်မှတ်ချက်တွေက အစိုးရနဲ့မဆိုင်ဘဲ
လူအချင်းချင်းမှလာတဲ့ ပျော့ပျောင်းတဲ့ ပုံစံဖြစ်တယ်။
သူတို့က လူအချို့ရဲ့အပြုအမူနဲ့ ဥပဒေများအထိ ပြောင်းလဲပစ်စေနိုင်တယ်။
ယနေ့ ထိမ်းမြားခြင်း သတ်မှတ်ချက်များ ဘယ်လိုဖြစ်ပေါ်လာလဲ တွေးကြည့်ပါ။
ပဉ္စမတစ်ခုကတော့ စိတ်ကူးအကြံအစည်များ ဖြစ်တယ်။
စိတ်ကူးတစ်ခု၊ တစ်ဦးချင်းလွတ်လပ်ခွင့် (သို့)လူမျိုးရေးတန်းတူညီမျှမှုတွေက
လူများရဲ့ အတွေးအခေါ်နဲ့ လုပ်ရပ်ကို ပြောင်းစေနိုင်မဲ့
လှုံ့ဆော်မှုပေးနိုင်ရင် အကန့်အသတ်မဲ့ အာဏာကို ဖြစ်စေတယ်။
ဆဌမ အာဏာအရင်းအမြစ်က ကိန်းဂဏန်းများဖြစ်ပြီး လူအများကြီးကို ဆိုလိုတယ်။
လူအများက တူညီတဲ့ စိတ်အားထက်သန်မှုများကို
ပူးပေါင်းပြီး၊ လူထုအသံ ထုတ်ဖော်ခြင်းဖြင့်
တရားဝင်အာဏာကို ဖန်တီးနိုင်တယ်။
အာရပ်နွေဦး (သို့) လက်ဖက်ရည်ပါတီများ ဖြစ်ပေါ်လာပုံကို တွေးကြည့်ပါ။
လူစုလူဝေးက တကယ့်ကို အရေးပါတယ်။
ဒါတွေကတော့ အာဏာဆိုတာဘာလဲ နဲ့ ၎င်းရဲ့ ရင်းမြစ်(၆)ခု ပဲဖြစ်တယ်။
အခု အာဏာက ဘယ်လိုအလုပ်လုပ်သလဲ စဉ်းစားကြည့်ရအောင်။
လေ့လာကြည့်သင့်တဲ့ အာဏာရဲ့ ဥပဒေသ (၃)ခုရှိတယ်။
ဥပဒေသနံပါတ်(၁) အာဏာက ဘယ်တော့မှ တည်ငြိမ်ခြင်းမရှိဘူး။
သူက ကြီးထွားလာမယ် (သို့) ပျက်သုဉ်းသွားမဲ့အရာဖြစ်တယ်။
ဒါကြောင့် သူ့ကို မထိန်းချုပ်လျှင် သူက ပြန်ထိန်းချုပ်သွားမှာဖြစ်တယ်။
ဥပဒေသ နံပါတ်(၂) အာဏာက ရေကဲ့သို့ ဖြစ်တယ်။
ရေစီးကြောင်းလိုမျိုး နေ့စဉ်အသက်တာမှာ စီးဆင်းနေတယ်။
နိုင်ငံရေးက ဒီရေစီးကြောင်းကို လိုချင်တဲ့ လမ်းကြောင်းအတိုင်း စီးစေခြင်းဖြစ်တယ်။
မူဝါဒချမှတ်ခြင်းက အာဏာလမ်းကြောင်း တည်စေဖို့ ကန့်သတ်ထိန်းချုပ်ခြင်းဖြစ်တယ်။
မူဝါဒက ထိန်းချုပ်ထားတဲ့ အာဏာဖြစ်တယ်။
ဥပဒေသနံပါတ် (၃) အာဏာက တစ်ပေါင်းတစ်စည်းထဲ ဖြစ်တယ်။
အာဏာကြောင့် အာဏာပိုရှိစေပြီး၊ အာဏာမရှိသူကလည်း ပိုအားနည်းစေမှာဖြစ်တယ်။
ဥပဒေသနံပါတ် (၁)နဲ့(၂)ကို ကောင်းစွာအသုံးပြုပြီး
တစ်ဦးတည်းက အာဏာတည်စေတဲ့
ဥပဒေသ နံပါတ်(၃) အခြေအနေကို ရောက်ရှိစေမှာဖြစ်တယ်။
လူအနည်းစုမှာသာ အာဏာကြီးထွားတဲ့ အခြေအနေ မရောက်အောင်နဲ့
အခွင့်ထူးခံမူဝါဒ မရှိရအောင် ဘာစည်းမျဉ်းတွေ ချမှတ်ကြမလဲ။
ဒါက ဒီမိုကရေစီဖြစ်မလား ဆိုတဲ့ မေးခွန်းလိုပါပဲ။
သတင်းတွေမှာ ဒီဥပဒေ ဖြစ်နေပုံကိုတော့ တွေ့နေရမှာပါ။
လုပ်ခနည်းဝန်ထမ်းတွေ လစာတိုးမြှင့်ဖို့ စုစည်းကြတာ၊
ရေနံကုမ္ပဏီများ ပိုက်လိုင်းကြီးတွေရဖို့ ဖိအားပေးကြတာ
လိင်တူချစ်သူစုံတွဲများ တရားဝင် လက်ထပ်နိုင်ဖို့ ကြိုးပမ်းကြတာ၊
မြို့နေမိဘများ အစိုးရမှ ကျောင်းဘောင်ချာ ထုတ်ပေးဖို့ တောင်းဆိုတာ
ဒါတွေကို ထောက်ခံချင် ခံမယ် မခံချင်လည်း မခံပါဘူး။
လိုချင်တဲ့အရာရဖို့ ၎င်းကို ကျွမ်းကျင်စွာ ကိုင်တွယ်နိုင်စွမ်း ပေါ်မူတည်ပြီး
လူထုအာဏာပိုရှိလာအောင် ဘာလုပ်နိုင်မလဲ သိစေနိုင်တယ်။
ဒီမှာ စာတတ်မြောက်မှုကို ထည့်သွင်းစဉ်းစားဖို့ လိုပြီ။
စိန်ခေါ်မှုတစ်ခုက အာဏာအကြောင်းဖတ်ထားပြီး ပညာသားပါပါရေးတတ်ဖို့လိုတယ်။
အာဏာအကြောင်းဖတ်ထားဖို့က စာအုပ်တွေကိုပဲ ဆိုလိုတာမဟုတ်ဘူး
ပတ်ဝန်းကျင်က အာဏာပုံစံများကို အာရုံစိုက်ကြည့်တာ၊
လူတွေဘာလိုချင်သလဲ လေ့လာထားခြင်းတို့ကို ပြောခြင်းဖြစ်တယ်။
ကျောင်း၊ မြို့ (သို့) နိုင်ငံမှာ ဖြစ်နေတဲ့ မကြိုက်တဲ့အချက်ရှိလား။
အာဏာကို ဘယ်သူက ဘယ်ပုံစံနဲ့ ပြုလုပ်နေလဲ ရှာကြည့်ပါ။
ဘာလို့ဒီပုံစံဖြစ်နေလဲ။
ဘယ်သူကဒီလိုလုပ်ထားလဲ နဲ့ ဘယ်သူက ဒီပုံစံဖြစ်ချင်တာလဲ နားလည်ပါ။
ထိုအခြေအနေများတွင်အခြားသူများသုံးတဲ့ ဗျူဟာများက
တိုက်ရိုက်လား။ သွယ်ဝိုက် တိုက်ခိုက်ခြင်းလား။
ညွှန့်ပေါင်း (သို့) သြဇာအခွင့်အာဏာ လား။ စသည်ဖြင့် လေ့လာပါ။
ပညာသားပါပါရေးနိုင်ဖို့အတွက် လေ့လာပါ။
အာဏာကိုပြောင်းလဲသွားအောင် ရေးသားတဲ့ သူဖြစ်နိုင်ဖို့
သင့်မှာ ရေးပိုင်ခွင့် ရှိကြောင်း
ဦးဆုံးယုံကြည်ဖို့လိုမယ်။
တစ်ခြားရေးသားနည်းတွေလိုပဲ မိမိကိုယ်ကို ဖော်ပြတတ်ဖို့လိုမယ်။
မှန်ကန်စွာ ထုတ်ဖော်ပြောဆိုပါ။
မိမိနဲ့ အခြားသူတွေရဲ့ အကြံဉာဏ်များကို စုစည်းပါ။
သဘောတူညီမှု ရယူတည်ဆောက်နိုင်ရန်
နှင့် ပဋိပက္ခများကို လေ့ကျင့်ပါ။
စာရေးသလိုပဲ လေ့ကျင့်တာကလည်း အရေးကြီးတယ်။
နေ့တိုင်း အနီးအနား မှာ လေ့ကျင့်ဖို့ အခွင့်အလမ်းတွေရှိတယ်။
ရည်ရွယ်ချက်တွေ တဆင့်ချင်း တိုးချသွားပါ။
ဘယ်ပုံစံက အလုပ်ဖြစ်မလဲ စောင့်ကြည့်ပါ။
အသားကျအောင်လုပ်ပါ ထပ်ခါတလဲလဲ လေ့ကျင့်ပါ။
ဒါက နိုင်ငံသားတွေလုပ်ရမယ့်အရာ ဖြစ်ပါတယ်။
ဒီသင်ခန်းစာလေးမှာတော့ ပြည်သူ့အာဏာ ဘယ်ကလာသလဲ
သူက ဘယ်လိုပုံစံ အလုပ်လုပ်သလဲ၊ သူ့ကို အသုံးပြုနိုင်ဖို့ဘာတွေလုပ်မလဲ လေ့လာကြတယ်။
ကျန်နေသေးတဲ့ အရေးကြီးမေးခွန်းတစ်ခုက ဘာလို့ အာဏာရအောင် လုပ်မှာလဲ။
လူတိုင်းအကျိုး အတွက်လား၊ ဒါမှမဟုတ် သင်တစ်ဦးတစ်ယောက်ထဲ အတွက်လား။
သင့်ရဲ့ရည်ရွယ်ချက်က လူမှုရေး လိုက်စားဖို့လား၊ ဆန့်ကျင်ဖို့လား။
ဒီမေးခွန်းက နည်းဗျူဟာ နဲ့ ပတ်သက်တာ မဟုတ်ဘဲ
အကျင့်စရိုက်နဲ့ပတ်သက်တဲ့ကိစ္စပါ။ နောက်သင်ခန်းစာတစ်ခုမှာ ပြောပြမှာပါ။
ဒါပေမဲ့ တစ်ခုသိထားပါ။
အာဏာနဲ့ အကျင့်စရိုက် ပေါင်းရင် နိုင်ငံသားကောင်းတစ်ယောက်ဖြစ်လာပြီး၊
ဒီလိုဖြစ်ဖို့ သင့်မှာ အာဏာအပြည့် ရှိပါတယ်။